പ്രധാനമന്ത്രി സ്വേച്ഛാധിപതിയാണോ? വിമര്ശനങ്ങള്ക്ക് മറുപടിയുമായി അമിത് ഷാ പ്രധാനമന്ത്രി നരേന്ദ്ര മോദിക്കെതിരായ വിമര്ശനങ്ങള്ക്ക് മറുപടിയുമായി കേന്ദ്ര ആഭ്യന്തര മന്ത്രി അമിത് ഷാ. മോദി ഏകാധിപതിയോ സ്വേച്ഛാധിപതിയോ ആണെന്നുള്ള വിമര്ശങ്ങള് ഉയരുന്നുണ്ട്. പക്ഷേ അദ്ദേഹത്തെ പോലുള്ള ഒരു ശ്രോതാവിനെ താന് കണ്ടിട്ടില്ലെന്ന് അമിത് ഷാ അഭിപ്രായപ്പെട്ടു. ഞങ്ങളെ കുറ്റപ്പെടുത്തുന്ന ഈ ആളുകളുടെ ആരോപണങ്ങള് അടിസ്ഥാനരഹിതമാണ്. മോദിജിയെപ്പോലെ ഒരു ശ്രോതാവിനെ ഞാന് കണ്ടിട്ടില്ല. എന്തെങ്കിലും ഒരു പ്രശ്നത്തിന് മീറ്റിംഗ് നടത്തിയാല്, മോദി ജി കുറച്ച് സംസാരിക്കുകയും ക്ഷമയോടെ എല്ലാവരെയും ശ്രദ്ധിക്കുകയും തുടര്ന്ന് ഒരു തീരുമാനമെടുക്കുകയും ചെയ്യും. നമ്മള് പലപ്പോഴും ചിന്തിക്കും, ഇത്രയധികം ചിന്തിക്കാന് എന്താണ് ഉള്ളത്?. 23 മീറ്റിംഗുകള്ക്ക് ശേഷം അദ്ദേഹം ക്ഷമയോടെ തീരുമാനം എടുക്കും. അമിത് ഷാ പറഞ്ഞു. വ്യക്തിയെ അടിസ്ഥാനമാക്കിയല്ല, മറിച്ച് ഗുണനിലവാരമുള്ള നിര്ദ്ദേശത്തിനാണ് മോദി ജി പ്രാധാന്യം നല്കുന്നത്. അതിനാല്, പ്രധാനമന്ത്രിയെന്ന നിലയില് അദ്ദേഹം തന്റെ തീരുമാനങ്ങള് അടിച്ചേല്പ്പിക്കുന്നുവെന്ന് പറയുന്നത് ഒട്ടും ശരിയല്ല. ഷാ പറയുന്നു. കഴിഞ്ഞ വര്ഷം കൊണ്ടുവന്ന കാര്ഷിക നിയമങ്ങളെക്കുറിച്ചുള്ള ആശങ്കകള് അടിസ്ഥാനരഹിതമാണ്. കര്ഷകരെ സഹായിക്കാന് ബിജെപി സര്ക്കാര് വലിയ നടപടികള് സ്വീകരിച്ചിട്ടുണ്ടെന്നും അമിത് ഷാ വ്യക്തമാക്കി. 11 കോടി കര്ഷകര്ക്ക് പ്രതിവര്ഷം 6,000 രൂപ ലഭിക്കുന്നു. ഒരു വര്ഷത്തിനുള്ളില് 1.5 ലക്ഷം കോടി കര്ഷകര്ക്ക് നല്കിയിട്ടുണ്ട്. യുപിഎ സര്ക്കാര് 60,000 കോടി രൂപ വായ്പ എഴുതിത്തള്ളിയിരുന്നു എന്നും അദ്ദേഹം പറഞ്ഞു.